Selim Drejta

Haxhi Selim Drejta (1887-1951), mësues, fetar dhe atdhetar i dalluar nga Vushtrria.

 Jeta  
Selim Hasan Drejta u lind në qytetin e Vushtrrisë më 15 maj të vitit 1887. Mësimet e para i morri në vendlindje, fillimisht në iptidaje e pastaj në ruzhdie, ndërsa në medresen e qytetit ishte nxënës i Abdyl Kaderit. Studimet e mëtutjeshme i filloi në Shkollën e Lartë Pedagogjike (Dar ul Mualimin) në Shkup për ti vazhduar në Stamboll e Kajro. Pas përfundimit të studimeve kthehet në vendlindje ku fillon aktivitetin e tij si mësues në medresen e qytetit. Veprimtarin e tij e vazhdoi edhe në periudhën mes dy luftërave botërore për çka edhe qe burgosur nga ana e pushtetit të atëhershëm. Selim Drejta vdiq më 2 maj të vitit 1951 në Vushtrri.

 Vepra 
Selim Drejta përveç gjuhës shqipe ishte njohës i mirë edhe i boshnjakishtes, turqishtes, arabishtes e persishtes. Prandaj krahas punës edukative e arsimore u morr edhe me shkrime. Në shtypin e kohës si p.sh. në gazetën "Drita" (Ishëk) të Shkupit, Gllasnik të Sarajevës, etj. publikonte artikuj të ndryshëm lidhur me arsimin dhe kulturën. Në gjuhët e lartëpërmendura kishte disa punime të botuara. Më tepër shkroi  poezi më përmbajtje fetare (ilahi) të cilat këndoheshin dhe komentoheshin nëpër tubime fetare  dhe më gjerë. Këto poezi (ilahi) përveç motivit  fetar kishin edhe atë social e patriotik. Po ashtu shkroi edhe disa studime me tematikë  nga historia e popullit shqiptar, ku flitej për luftën dhe trimërinë e tij kundër pushtuesit. Shquhen edhe disa punime që bëjnë fjalë  për Vushtrrinë dhe territorin e saj. Gjithashtu dallohet edhe poezia / ilahija / përshkruese  “Mitrovica”, në të cilën bënë fjalë  më tepër për qytetin, bukuritë  dhe pasuritë natyrore, Ibrin që rrjedhë prajshëm me ujin e pastër “si të Zemzenit”. Në disa poezi (ilahi) ai shpreh mllefin për padrejtësitë dhe jetën e vështirë  të shqiptarëve nën sundimin e të huajve ... Përveç shkrimeve të publikuara në shtypin e kohës pjesa tjetër e krijimtarisë së Selim Drejtës ka mbetur në dorëshkrim. Veprat e tij më të njohura janë:

 Evradi kadrije.
 Si ta njohë njeriu vetveten.
 Tuhva (poemë e pakryer liriko-filozofike).
 Tesetyr (një varg artikujsh në gazetën "Drita" të Shkupit).

 Literatura 
 Ferit Dibrani: Arsimi shqip në Vushtrri përballë pushtuesit serb (monografi). Prishtinë. 2010. ISBN 978-9951-8674-3-6
 Grup autorësh: Vushtrria- Viciana me rrethinë. Kuvendi Komunal. Vushtrri. 2003
 Jashar Rexhepagiq: Dervishët dhe teqet, në Kosovë, në Sanxhak dhe në rajonet përreth. Dukagjini. Pejë. 2003

 Lidhje të jashtme 
 Hilmi Saraçi: Haxhi Selim Drejta fetar dhe atdhetar i shquar. Zemra shqiptare. 14 maj 2012.

Kategoria:Biografi shqiptare
Kategoria:Lindje 1887
Kategoria:Vdekje 1951
Kategoria:Njerëz nga Vushtrria
Kategoria:Njerëz nga Vilajeti i Kosovës